Культура - На залатым ганку...
Свята сабрала не менш за 300 чалавек, госці выпраўляліся на сустрэчу з усіх куткоў Беларусі і нават з-за мяжы. Былыя вяскоўцы прыехалі на малую радзіму не з пустымі рукамі: ініцыятыўная група падаравала землякам сучасны комплекс для дзіцячай пляцоўкі з горкай, пясочніцай, арэлямі, баскетбольным кальцом і іншымі прыладамі для здаровага баўлення вольнага часу. Падчас свята адкрылі і новы памятны знак, дзякуючы якому можна даведацца пра гісторыю мястэчка.
Канцэртную праграму падрыхтаваў Каменскі цэнтральны сельскі дом культуры. Побач разгарнулася кніжная выстава Каменскай сельскай бібліятэкі, выстава дэкаратыўна-прыкладной творчасці народных майстроў і раённага Дома рамёстваў.
Мерапрыемства вырасла з жадання прэзентаваць кнігу пра гісторыю Пагост-Загарадскога ў самім мястэчку. Штогод усяго выходзяць новыя выданні, звязаныя з тамтэйшай зямлёй. Летась пабачыла свет кніга Аляксандра Казака пра выхадца з Пагосту Ксаверыя Друцкага-Любецкага — фінансіста, якога ў XIX стагоддзі добра ведалі ў Еўропе. Тады ж з-пад пяра патомка даваенных пагашчан Іосіфа Рубахі выйшла даследаванне “Пагост-Загарадскі і яўрэі. 1643 — 1943 гады”. Сёлетнім жніўнем спадары Аляксандр і Іосіф дэманстравалі землякам новы твор “Гета ў Пагосце-Загарадскім. Год 1941 — 1942” і распавядалі пра збор гістарычных, біяграфічных нарысаў, успамінаў і паэтычнай творчасці пагашчан “На залатым ганку сядзелі…”
Людміла РАБКАВЕЦ, в. Пагост-Загарадскі